**ผู้ช่วยศาสตราจารย์ ดร.รุ่งโรจน์ ธรรมรุ่งเรือง**

**คณะโบราณคดี**

**หลักหิน-ใบเสมาในวัฒนธรรมทวารวดีภาคตะวันออกเฉียงเหนือของประเทศไทย**

**รายละเอียด**

ผลสรุปสำคัญจากงานวิจัยเรื่อง “หลักหิน-ใบเสมาในวัฒนธรรมทวารวดีภาคตะวันออกเฉียงเหนือของประเทศไทย” มีดังนี้

1. รูปแบบของหลักหิน-ใบเสมาในภาคตะวันออกเฉียงเหนือมีทั้งลักษณะร่วมที่แพร่กระจายไปทั่วทุกลุ่มน้ำและเอกลักษณ์ที่พบในพื้นที่เล็กๆ พื้นที่ใดพื้นที่หนึ่ง หรือเฉพาะลุ่มน้ำใดลุ่มน้ำหนึ่ง

2. หลักหิน-ใบเสมามีความเกี่ยวข้องกับประเพณีและคติความเชื่อในพุทธศาสนาอย่างเห็นได้ชัด โดยบางแห่งทำหน้าที่เป็นนิมิตของพัทธสีมา ซึ่งยังสามารถแบ่งพัทธสีมาออกได้เป็นหลากหลายรูปแบบ ถูกต้องตามพระวินัยและอรรถกถา นอกจากนี้ยังค้นพบหลักหิน-ใบเสมามีความเกี่ยวข้องกับการสร้างสมบุญในพุทธศาสนาด้วย

3. ภาพสลักเล่าเรื่องพุทธศาสนาบนหลักหิน-ใบเสมา มีนัยยะแฝงต่างๆ มากมาย และยังเป็นภาพสะท้อนทางสังคมและวัฒนธรรมของผู้คนสมัยนั้นได้

4. ภาพหม้อต่อด้วยกรวยแหลม ซึ่งมักเรียกกันว่า สถูปทรงหม้อน้ำ แท้จริงแล้วน่าจะเป็นเครื่องบวงสรวงบูชา อาจเทียบได้กับปูรณกลศในพิธีกรรมของชาวอินเดีย หรือบายศรีในพิธีกรรมของไทย

5. หลักหิน-ใบเสมามีความเกี่ยวข้องกับประเพณีและคติความเชื่อต่างๆ ของท้องถิ่นพื้นเมือง โดยเฉพาะอย่างยิ่งความเชื่อเรื่องผีบรรพบุรุษและสิ่งศักดิ์สิทธิ์เหนือธรรมชาติ อันอาจให้คุณให้โทษต่อมนุษย์ได้